
    a vida, como os libros, primeiro sóñase e despois escríbese.


    




    escríbense os camiños que a atravesan,


    aínda que ás veces son os camiños os que nos len


    e nos obrigan a interpretar a vida


    dun xeito moi distinto ao que soñamos.


    

este libro naceu como un libro de poemas percorridos por camiños


    que finalmente non levaban a ningún sitio.


    

por iso houbo que desandar os poemas e empezar a soñar unha nova vida para eles.


    

daquela as palabras volvéronse transparentes desoutro lado do carbón.


    

esluídas en cola, en silencio, en encrucilladas


    as palabras deron en soñar unha nova vida para este libro.


    




    entón o que antes era incomprensible volveuse habitable.


    




    como un soño que protagonizamos para entendérmonos.


    




    porque cando un libro nos acolle non é preciso explicar o seu sentido.


    




    os soños que se explican son como casas abandonadas,


    como libros que nunca se abren.


    




    e ti ben sabes que eses soños


    xamais se cumpren.

